L-għaxar anniversarju tal-Ftehim Kummerċjali bejn l-UE u r-Repubblika tal-Korea juri tkabbir impressjonanti fil-kummerċ bilaterali ta' aktar minn 50 %, li jilħaq aktar minn EUR 110 biljun. Il-kummerċ tal-prodotti kiber b'46 % mill-2010 sal-2020, kważi d-doppju tal-kummerċ tal-UE ma' pajjiżi li ma għandhomx ftehim kummerċjali mal-UE. It-tkabbir tal-kummerċ bilaterali fl-oġġetti u l-investiment irriżulta f'żieda fid-domanda għal servizzi transfruntiera speċjalizzati. Il-kummerċ fis-servizzi rreġistra tkabbir impressjonanti ta' 86 % fl-2019 meta mqabbel mal-2010, li laħaq l-EUR 20 biljun. Il-Ftehim bejn l-UE u r-Repubblika tal-Korea, l-ewwel ftehim kummerċjali tal-UE li qatt sar b'kapitolu dwar is-sostenibbiltà, kellu wkoll rwol importanti fit-titjib tad-drittijiet tal-ħaddiema, inkluża r-ratifika mir-Repubblika tal-Korea ta' tliet Konvenzjonijiet fundamentali tal-Organizzazzjoni Internazzjonali tax-Xogħol. Il-Viċi President Eżekuttiv u l-aġent Kummissarju għall-Kummerċ Valdis Dombrovskis qal: “Għandna ħafna x'niċċelebraw fl-għaxar anniversarju tal-ftehim kummerċjali bejn l-UE u r-Repubblika tal-Korea, li wassal għal spinta kbira fil-kummerċ bilaterali tagħna - il-kummerċ irdoppja. Dan juri li l-ftehimiet kummerċjali huma ta' valur kbir li jiġu nnegozjati u implimentati u li huma vitali għall-irkupru tagħna: kull EUR 1 biljun ta' esportazzjonijiet jappoġġa 13,000 impjieg fl-UE. Il-Ftehim juri wkoll li l-UE miexja bit-taħdit dwar id-drittijiet tal-ħaddiema, billi l-ftehim ikkontribwixxa b'suċċess għar-ratifika mir-Repubblika tal-Korea ta' konvenzjonijiet internazzjonali ewlenin dwar ix-xogħol.” L-UE tibqa' l-akbar sors ta' investiment dirett barrani (IDB) fir-Repubblika tal-Korea, li jirrappreżenta 37 % tal-istokk totali tal-IDB tal-pajjiż. L-investiment tal-UE fir-Repubblika tal-Korea kiber b'39 % mill-2010, u laħaq l-EUR 44 biljun fl-2019. Min-naħa tagħhom, l-investimenti mir-Repubblika tal-Korea fl-UE kibru b'151 % impressjonanti matul l-istess perjodu u laħqu d-EUR 29 biljun fl-2019. In-Netherlands kienu l-akbar investitur fir-Repubblika tal-Korea, u kienu jirrappreżentaw 33 % tal-istokk totali tal-IDB tal-UE, segwiti mill-Ġermanja (23 %), Franza (9 %) u l-Ungerija (8 %). Bl-istess mod, in-Netherlands kienu d-destinazzjoni ewlenija għall-IDB tar-Repubblika tal-Korea fl-UE (23 % tal-istokk totali), qabel il-Ġermanja (21 %), l-Ungerija (10 %), ir-Repubblika Ċeka (10 %), u s-Slovakkja (10 %). Noħolqu opportunitajiet għall-bdiewa tal-UE L-UE u r-Repubblika tal-Korea għamlu ftehim f'April ta' din is-sena dwar l-estensjoni tal-lista ta' indikazzjonijiet ġeografiċi protetti mill-Ftehim Kummerċjali bejn l-UE u r-Repubblika tal-Korea. Dan iżid 43 prodott ġdid tal-UE u 41 prodott mir-Repubblika tal-Korea mal-lista ta' IĠ protetti, inklużi l-Irish Cream, iż-żejt taż-żebbuġa ta' Kalamata u Pecorino Toscano. Il-Ftehim kien diġà pproteġa 163 IĠ tal-UE u 63 IĠ mir-Repubblika tal-Korea. Il-Ftehim għen ukoll lill-produtturi agroalimentari tal-UE jżidu l-esportazzjonijiet tagħhom. Dan it-tkabbir qawwi fl-esportazzjoni lejn ir-Repubblika tal-Korea matul l-10 snin tal-ftehim jinkludi: Benefiċċji għall-kumpaniji tal-UE, kbar u żgħar Filwaqt li l-ftehim kummerċjali bejn l-UE u r-Repubblika tal-Korea inkoraġġixxa t-tkabbir fil-kummerċ bilaterali inġenerali, il-kummerċ baqa' kkonċentrat f'setturi bħall-makkinarju, it-tagħmir tat-trasport u s-sustanzi kimiċi - flimkien responsabbli għal tliet kwarti tal-importazzjonijiet tal-UE mir-Repubblika tal-Korea u żewġ terzi tal-esportazzjonijiet tal-UE lejn dak il-pajjiż. Madankollu, xi setturi iżgħar urew tkabbir partikolarment impressjonanti: Stejjer tal-kumpanija Id-difiża tad-drittijiet tal-ħaddiema Ir-Repubblika tal-Korea rratifikat tliet Konvenzjonijiet fundamentali tal-Organizzazzjoni Internazzjonali tax-Xogħol (International Labour Organization, ILO), emendat il-leġiżlazzjoni tagħha u adottat linji gwida bil-għan li ġġib il-leġiżlazzjoni tagħha dwar it-trade unions f'konformità mal-prinċipji tal-ILO. Ir-Repubblika tal-Korea qed taħdem ukoll lejn ir-ratifika tar-raba' konvenzjoni fundamentali pendenti dwar l-abolizzjoni tax-xogħol furzat. L-UE tilqa' dawn l-azzjonijiet, li juru l-impenn tar-Repubblika tal-Korea għad-dispożizzjonijiet dwar is-sostenibbiltà permezz tal-ftehim. Huma jsegwu tilwima mibdija mill-UE, li kkonfermat li r-Repubblika tal-Korea kienet qed tikser l-impenji tax-xogħol tagħha skont il-ftehim. Iż-żewġ naħat ikomplu jiddiskutu u jimmonitorjaw il-konformità mar-rakkomandazzjonijiet tal-bord ta' esperti. Għal aktar informazzjoni Ir-relazzjonijiet kummerċjali bejn l-UE u r-Repubblika tal-Korea April 2021 Kumitat għall-Kummerċ Filmat tad-Delegazzjoni tal-UE għar-Repubblika tal-Korea li jiċċelebra l-għaxar anniversarju tal-ftehim kummerċjali bejn l-UE u r-Repubblika tal-Korea Skeda informattiva dwar il-ftehimiet kummerċjali bejn l-UE u l-Korea Access2Markets